ஆரம்ப கட்டத்தில் இனப்பெருக்கம் செய்து வெளியிடும் திட்டத்தின் மூலமாக இந்தியாவின் மக்கர் முதலைகளை அழிவின் விளிம்பில் இருந்து காப்பாற்றியிருக்கிறார்கள். இந்தியாவின் சாம்பல் ஆற்றுப் பகுதிகளில் அதிகம் காணப்படும் கரியால் வகை முதலைகள் எண்ணிக்கையில் இன்னும் குறைவாகவே இருப்பதால், ரேடியோ டெலிமெட்ரி ( Radio telemetry) என்ற ஆராய்ச்சியின் மூலம் அவற்றின் வலசைப் பாதை, வாழ்விடம், உணவுப் பழக்கம் அனைத்தையும் கண்காணித்துக்கொண்டு இருக்கிறார்கள். "கங்கா, பிரம்மபுத்திரா, சாம்பல் போன்ற பெருவாரியான நதிகளில் அவை வாழ்ந்துகொண்டு இருந்தாலும் கரியால் முதலைகளைப் பற்றிய தகவல்கள் தெளிவாக இல்லாததால் இந்த கரியால் எக்காலஜி பிராஜக்ட் ( Gharial Ecology project) என்ற ஆராய்ச்சித் திட்டம் அதற்குப் பேருதவியாக இருக்கும். நதிகளில் கொட்டப்படும் ரசாயனக் கழிவுகளால் சிறுநீரகம், கல்லீரல் பாதிப்புகளால் நூற்றுக்கும் மேற்பட்ட கரியால் முதலைகள் இறப்பதால் அவற்றின் பாதுகாப்பிற்கு அந்தப் பகுதியில் வாழும் மக்களிடம் விழிப்பு உணர்வை ஏற்படுத்துவது முக்கியம். அதனால் அங்கு இருக்கும் மக்களுக்கும் மீனவர்களுக்கும் அவற்றைப் பற்றிய விழிப்பு உணர்வுகளை ஏற்படுத்திக் கொண்டிருக்கிறோம்." என்கிறார் அங்கு காப்பிடக் கல்வியாளராக இருக்கும் திரு. அருள்.